จังหวัดเชียงราย สกต.ธกส.ร่วมเอกชนตั้งเครื่องผสมปุ๋ยลดต้นทุนเกษตรกร
จังหวัดเชียงราย สกต.ธกส.ร่วมเอกชนตั้งเครื่องผสมปุ๋ยลดต้นทุนเกษตรกร

วันนี้ (9 เม.ย.61) ที่ห้องประชุมสหกรณ์การเกษตรเพื่อการตลาดลูกค้า ธ.ก.ส. เชียงราย จำกัด (สกต.ธกส.เชียงราย) นายสมชัย ใจกว้าง สหกรณ์จังหวัดเชียงราย ร่วมเป็นสักขีพยานการลงนามบันทึกความร่วมมือระหว่าง สกต.ธกส.เชียงราย โดยนายเอกชัย รักคำ ประธานกรรมการ สกต.ธกส.เชียงราย กับบริษัท ทีพี เมคคานิคอล เอ็นจิเนียริ่ง จำกัด โดยนายฐิติพงษ์ ศรีนกทอง กรรมการผู้จัดการบริษัทฯ และบริษัทในเครือประวิทย์กรุ๊ป ผู้ผลิตปุ๋ยตราเรือใบไวกิ้ง โดยนายไพฑูรย์ ติโลกวิชัย โดยบริษัท ทีพีฯ ให้การสนับสนุนเครื่องผสมปุ๋ย ซึ่งเป็นนวัตกรรมของบริษัท มูลค่ากว่า 3.28 ล้านบาท ให้ สกต.ธกส.เชียงราย ใช้บริการให้สมาชิกด้วยการผสมปุ๋ยใช้เอง โดยซื้อปุยแม่ N P K จากบริษัทในเครือประวิทย์กรุ๊ป นำมาผสมเองจำหน่ายให้แก่สมาชิก ไม่ต้องสิ้นเปลืองในการซื้อปุ๋ยสำเร็จจากต่างประเทศที่มีราคาแพงมาใช้ เป็นการลดต้นทุนการผลิตให้เกษตรกร โดยเสียค่าบริการในราคาถูกให้แก่ สกต.ธกส.เชียงราย

นายเอกชัย รักคำ กล่าวว่า เนื่องจากปัจจุบันปุ๋ยสูตรต่างๆ มีราคาสูงขึ้นมาก ทำให้ต้นทุนการผลิตสูงขึ้น จึงมีการประชุมคณะกรรมการ สกต.ธกส.เชียงราย เพื่อพิจารณานำเครื่องผสมปุ๋ยอัตโนมัติมาใช้ในการผสมปุ๋ยเพื่อจำหน่ายให้กับเกษตรกรในราคาที่ถูกกว่าในราคาท้องตลาด สามารถผลิตปุ๋ยได้ตรงตามความต้องการของเกษตรกร และเหมาะสมกับดินในแต่ละพื้นที่ ซึ่งเครื่องผสมปุ๋ยอัตโนมัติจะมีการติดตั้งที่สหกรณ์ฯพื้นที่ต่างๆ ในจังหวัดเชียงราย ประมาณ 4 เครื่อง ขณะนี้นอกจากที่ ตำบลห้วยสัก อำเภอเมืองเชียงราย แล้วยังมีที่สหกรณ์ฯ อำเภอพญาเม็งราย สหกรณ์อำเภอเมืองเชียงราย และสหกรณ์อำเภอพาน ซึ่งที่ตำบลห้วยสักต้องทำเรื่องขออนุญาตจากกรมวิชาการเกษตรก่อนจึงจะนำมาใช้ได้ประมาณเดือนมิถุนายน 2561 

นายฐิติพงษ์ ศรีนกทอง กล่าวว่า บริษัท พีที มีนโยบายส่งเสริมการลดต้นทุนของเกษตรกรในการใช้ปุ๋ยด้วยการสร้างเครื่องผสมปุ๋ยอัตโนมัติ ซึ่งเป็นนวัตกรรมใหม่ของบริษัท โดยมีการทำบันทึกความร่วมมือกับทางสหกรณ์การเกษตรในทุกพื้นที่ ในการมอบเครื่องผสมปุ๋ยให้ไปใช้โดยไม่คิดมูลค่าเป็นเวลา 3 ปี ถ้าสหกรณ์ใดสามารถผลิตปุ๋ยเพื่อจำหน่ายให้กับสมาชิกได้ครบ 9,000 ตัน ทางบริษัทจะมอบเครื่องผสมปุ๋ยให้เป็นกรรมสิทธิ์ของสหกรณ์นั้นไปเลย ซึ่งเครื่องผสมปุ๋ยสามารถลดต้นทุนให้เกษตรกรได้กระสอบละ 100-300 บาท